Studentebetogings was poging om land te ‘destabiliseer’Gwede Mantashe Die ANC het gewaarsku teen pogings om die onlangse studentebetogings teen verhoogde universiteitsgelde te gebruik as ŉ manier om Suid-Afrika te destabiliseer. Die ANC het Maandag in ŉ mediaverklaring, ná afloop van ŉ vergadering van sy nasionale uitvoerende komitee (NUK), na die onlangse gebeure verwys en gesê dit “is vroeë tekens van teenrewolusie”. Volgens Gwede Mantashe, sekretaris-generaal van die ANC, het die NUK “baie tyd bestee om oor die toestand van hoër onderwys in die land te beraadslaag”. Hy het gesê dat finansiering die grootste struikelblok vir tersiêre onderrig in die land is. “Dit was die korrekte besluit van die president dat daar geen verhoging in klasgeld vir 2016 sal wees nie.” Die NUK het egter sy kommer uitgespreek oor pogings om die “opregte bekommernisse” van die studente vir ander doelwitte aan te wend. “Die opper van nuwe eise terwyl daar aan die oorspronklike eise gehoor gegee is, word gesien as ŉ poging om ontevredenheid te aan te wakker.” Die NUK het onder meer gesê die teiken van staatsinstellings, slagspreuke oor regimeverandering en provokasie van die polisie tydens die betogings was alles “vroeë tekens van teenrewolusie”.